Framkvæmdir eru hafnar við nýtt baðlón vestast á Kársnesi í Kópavogi . Það mun opna dyr sínar fyrir gestum á árinu 2021 . Í fyrsta áfanga er gert ráð fyrir heitu baðlóni við sjóinn með útsýni út á hafið og til Bessastaða , kaldri laug og gufuböðum . Kostnaður við þann áfanga er áætlaður 4 milljarðar króna . „ Búið er að vinna að þessu verkefni í mörg ár . Það er komið á þann stað núna að framkvæmdir eru að hefjast , “ segir Gestur Þórisson , einn af aðstandendum verkefnisins í umfjöllun um mál þetta í Morgunblaðinu í dag . Jarðvinna er hafin á lóð fyrirtækisins og búist við að steypuvinna hefjist í næstu viku . Í þessum fyrsta áfanga verður baðlón ásamt kaldri laug og gufuböðum með tilheyrandi mannvirkjum . Jafnframt aðstaða fyrir veitingasölu og aðra þjónustu við gesti . Fyrirhugað er að ráðast í frekari uppbyggingu á lóðinni sem er um 3 hektarar að stærð , meðal annars að stækka baðlónið ásamt mannvirkjum sem því fylgir .